N3-skietery: Polisieman steeds in hospitaalDie toneel op die N3 in Modderfontein, Gauteng Foto: @itrafficgp, Twitter ŉ Polisiebeampte sterk steeds in die hospitaal aan nadat hy Sondag geskiet en gewond is en twee van sy kollegas doodgeskiet is op die N3 naby Modderfontein, Johannesburg. Die polisiebeamptes wou ŉ verdagte voertuig aftrek toe die insittendes op hulle losgebrand het. Een van die polisiebeamptes is op die toneel dood en die ander twee is in ŉ kritieke toestand na ‘n hospitaal gehaas waar een van die beamptes later aan sy wonde beswyk het. Kol. Noxolo Kweza, woordvoerder van die polisie, het bevestig dat die derde beampte leef en steeds in die hospitaal is. Dit nadat daar op sosiale media berig is dat hy oorlede is. Kweza het bygevoeg dat niemand nog in hegtenis geneem is in verband met die skietery nie, en dat ŉ ondersoek aan die gang is. Die rede vir die skietery is nog nie bekend nie. Die verdagtes het in ŉ gekaapte Mercedes Benz gevlug wat later, nie ver van die toneel af nie, gevind is. Supt. Edna Mamonyane, woordvoerder van die Johannesburgse metropolisie, het gesê die N3 tussen Linksfield en Vincent Tshabalala is afgesper aangesien dit nou ŉ misdaadtoneel is. Motoriste word aangeraai om alternatiewe roetes te gebruik.